Către: **Judecătoria Sectorul 4**

**str. Gheorghe Danielopol nr. 2-4, sector 4 Bucureşti**

Subsemnatul, ............................, având domiciliul în Bucureşti, Sector 4, str......, nr. ..............., în calitate de cetăţean al sectorului 4, municipiul Bucureşti, în termenul legal de 48 de ore de la acceptarea de către biroul electoral de circumscripţie a unei candidaturi, prin prezenta formulăm:

**CONTESTAŢIE**

Împotriva **Hotărârii nr. 3/13.04.2016** privind admiterea candidaturii la funcţia de primar al sectorului 4 al municipiului Bucureşti a domnului Popescu Cristian-Victor Piedone emisă de Biroul Electoral de Circumscriptie nr 4- Sector 4, conform prevederilor art. 54 din Legea nr. 115/2015 *pentru alegerea autorităţilor administraţiei publice locale, pentru modificarea Legii administraţiei publice locale nr. 215/2001, precum şi pentru modificarea şi completarea Legii nr. 393/2004 privind Statutul aleşilor locali,*cu modificările şi completările ulterioare.

**În fapt:**

La data de 13.04.2016, Popescu Cristian-Victor Piedone s-a prezentat la sediul Biroului electoral de circumscripţie nr. 4- Sector 4 în vederea depunerii candidaturii sale, această cerere fiindu-i acceptată de către Biroul Electoral în aceeaşi zi la ora 18.00.

Învederem, Onorată Instanţă, faptul că Popescu Cristian-Victor Piedone, funcţionar public, primar al Sectorului 4 Bucureşti, la data săvârşirii faptelor, în speţă evenimentele tragice de la Clubul Colectiv din data de 30.10.2015, este cercetat în stare de libertate în dosarul nr. 909/P/2015, sub aspectul săvârşirii a două infracţiuni de abuz în serviciu prevăzute de art. 13² din Legea nr. 78/2000 privind prevenirea, descoperirea şi sancţionarea faptelor de corupţie, cu modificările şi completările ulterioare, cu aplicarea art. 297 alin. 1 Cod Penal, cauzând vătămarea intereselor legitime ale unor persoane fizice şi ale primăriei Sector 4 Bucureşti şi a două infracţiuni de fals intelectual prevăzute de art. 321 Cod Penal cu aplicarea art. 38 alin. 2 Cod Penal.

Astfel, prin încălcarea atribuţiilor de diligenţă în autorizarea unităţilor de alimentaţie publică , au aprobat, semnat şi emis, în ianuarie 2015 două acorduri şi două autorizaţii de funcţionare pentru două spaţii comerciale cu destinaţia de club şi restaurant, deşi nu exista autorizarea obligatorie privind securitatea la incendiu, determinând obţinerea pentru altul a unui folos necuvenit, **vătămarea intereselor legitime ale unor persoane fizice şi ale Primăriei Sector 4 Bucureşti.**

Vă aducem la cunoştinţă faptul că au fost depuse în perioada noiembrie 2015-februarie 2016- **119 cereri scrise de constituire de parte civilă**, întemeiate pe faptul că *îndeplinirea defectuoasă a atribuţiilor de serviciul de către Popescu Cristian-Victor Piedone în legătură cu regimul de acordare a autorizaţiilor de funcţionare a clubului Colectiv au favorizat urmările rezultatului dezastruos, adică decesul a 64 de persoane*.

Am aratat în cererile depuse în dosarul nr. 909/P/2015 că, în situaţia în care Popescu Cristian-Victor Piedone şi-ar fi îndeplinit în mod corect atribiţiile de serviciu, **Clubul Colectiv nu ar fi avut autorizaţie de funcţionare în lipsa măsurilor necesare pentru prevenirea incendiilor**, şi poate toţi părinţii, astăzi îndoliaţi, s-ar fi pregătit de sărbătorile pascale avându-şi aproape copiii, aşa cum Popescu Cristian-Victor Piedone anunţă pe toate canalele media cu fiecare ocazie ce se iveşte, inclusiv la depunerea candidaturii venind însotit de cei doi copii ai săi.

Readucem în atenţia dumneavoastră şi declaraţiile domnului Popescu Cristian-Victor Piedone din perioada imediat următoare a tragicului eveniment de la Clubul Colectiv prin care acesta afirma ca se va retrage din viaţa politică.

Având în vedere că demisia sa din funcţia de primar a avut loc pe fondul dramei petrecute la Clubul Colectiv, respectiv una dintre cele mai mari catastrofe cu aflux masiv de arşi din istoria nu doar naţională, ci şi internaţională recentă, nu credem că Popescu Cristian-Victor Piedone mai poate executa o funcţie prin care să fie responsabil de siguranţa zilnică a unui număr atât de mare de cetăţeni cum este cazul Sectorului 4 al capitalei.

Un candidat pentru funcţia de primar în această perioadă, post-Colectiv, trebuie să fie o persoană asupra căreia să nu planeze nicio umbră legată de conduita morală, civică şi, mai ales, o persoană care să nu lezeze prin candidatura sa memoria celor 64 de victime ale incendiului şi nici să nu adâncescă suferinţa supravieţuitorilor sau a familiilor, prietenilor, apropiaţilor celor care au avut de suferit în urma acestei tragedii.

Or, conform art. 62 alin. 1 din Legea administraţiei publice locale nr. 215/2001, cu modificările şi completările ulterioare, **primarul este reprezentantul legal al Primăriei sector 4** în relaţiile cu terţii şi reprezintă instituţia în procesele penale şi civile intentate împotriva acesteia, calitate pe care Popescu Cristian-Victor Piedone nu ar putea să o exercite raportat la dosarul nr. 909/P/2015.

Precizăm faptul că prin instituţia Primarului se răspunde la toate solicitările privind dosarul nr. 909/P/2015.

Astfel, prin semnătura Primarului, Primaria Sector 4 s-a constituit parte vătămată în dosarul nr. 909/P/2015 şi respectiv, parte civilă cu suma de 100 milioane euro, reprezentând prejudiciu de imagine adus instituţiei primarului sector 4.

Având în vedere cele de mai sus, solicităm admiterea cererii astfel cum a fost formulată, anularea **Hotărârii nr. 3/13.04.2016** privind admiterea candidaturii la funcţia de primar al sectorului 4 al municipiului Bucureşti a domnului Popescu Cristian-Victor Piedone emisă de Biroul Electoral de Circumscriptie nr 4- Sector 4 şi, pe cale de consecinţă respingerea candidaturii lui Popescu Cristian-Victor Piedone.

**În drept:** Legea administraţiei publice locale nr. 215/2001, cu modificările şi completările ulterioare, Legea nr. 115/2015 *pentru alegerea autorităţilor administraţiei publice locale, pentru modificarea Legii administraţiei publice locale nr. 215/2001, precum şi pentru modificarea şi completarea Legii nr. 393/2004 privind Statutul aleşilor locali,*cu modificările şi completările ulterioare şi orice alte prevederi incidente în cauză.

**Probe:** înscrisuri

Anexa 1: Hotărârea nr. 3/13.04.2016 privind admiterea candidaturii la funcţia de primar al sectorului 4 al municipiului Bucureşti a domnului Popescu Cristian-Victor Piedone;

Anexa 2: Plângerile prealabile ale victimelor;

Anexa 3: Cererile de constituire ca parte civilă în dosarul nr. 909/P/2015;

Anexa 4: Declaraţia lui Popescu Cristian-Victor Piedone privind retragerea sa din viaţa politică şi demisia din funcţia de primar al Sectorului 4;

Anexa 5: Fotografii ale victimelor incendiului de la Clubul Colectiv;

Semnătura

Domnului Preşedinte al Judecătoriei Sectorul 4